སྙན་སྙན་མིང་ནས་བོས་ཤིང༌།།དུང་དུང་ཡིད་ཀྱིས་བཟུང་སྟེ།།གཙང་མཆོག་བུ་ཁྲིད་མེ་ཏོག།ཕ་མའི་ཕྱག་གིས་གསོས་སོ།།ངུས་ན་རང་སྙིང་གས་འདྲ།།བགད་ན་ནོར་བུ་བརྙེད་འདྲ།།གང་ཞིམ་ལྷ་ལ་འབུལ་འབུལ།།གང་འཇམ་ལྷ་མོར་གཡོགས་གཡོགས།།ཕ་མས་གཅེས་པར་བསྐྱངས་པས།།བུ་མོ་གེགས་མེད་འཚར་བྱུང༌།།གོག་འགྲོས་འབུ་ཡི་ངང་ཚུལ།།གོམ་འཁྱོར་ར་རོའི་ཚུལ་འཛིན།།བཟང་རིལ་ཌ་རུ་དཀྲོལ་འདྲ།།ཨ་གུང་འཇོལ་མོའི་སྐད་སྙན།།བུ་མོའི་འཚར་སྐྱེད་བྱ་སྤྱོད།།ཕ་མའི་ཡིད་ལ་སིམ་པས།།རིང་པོའི་ལོ་ངོ་ལྔ་ཡང༌།།ཐུང་ངུའི་ཟླ་ལྔར་སྣང་ངོ༌།།དེ་ལྟ་དེ་ལྟའི་ངང་ནས།།བདེ་སྐྱིད་འཚོ་བར་རོལ་མུར།།གློ་བུར་བར་ཆད་ནད་ཀྱིས།།ཕ་རྒན་ལུས་པོ་བཟུང་བས།།རིམས་དང་སྨན་བཅོས་ལ་སོགས།།གང་བརྙེད་གང་ཐུབ་བསྒྲུབས་རུང༌།།འཆི་བདག་གཤིན་རྗེའི་བཙན་བཀའ།།བཟློག་པའི་ནུས་པ་མ་བྱུང༌།།